คัด 4 หุ้นเด่น “Outperform” ตลาด รับอานิสงส์บาทแข็งรอบ 7 เดือน
โบรกคัด 4 หุ้นเด่น “Outperform” ตลาด รับอานิสงส์บาทแข็งรอบ 7 เดือน AAV-BGRIM-TOP-SYNEX นำทีม
โบรกคัด 4 หุ้นเด่น “Outperform” ตลาด รับอานิสงส์บาทแข็งรอบ 7 เดือน AAV-BGRIM-TOP-SYNEX นำทีม
4 ม.ค. 2566

บล.ดาโอ ระบุในบทวิเคราะห์วันนี้(4 ม.ค.66) ว่า ค่าเงินบาทเคลื่อนไหวล่าสุด (4 ม.ค.66) แตะระดับที่ 34.42 บาทต่อดอลลาร์สหรัฐ แข็งค่ามากสุดในรอบ 7 เดือน หรือแข็งค่าขึ้นราว 11% จากจุดต่ำสุดเมื่อวันที่ 20 ต.ค.65 ที่ราว 38.55 บาทต่อดอลลาร์สหรัฐ จากความคาดหวังเฟดอาจชะลอการปรับขึ้นอัตราดอกเบี้ยในการประชุมรอบแรกของปีนี้
โดยหุ้นที่จะได้ประโยชน์จากเงินบาทกลับมาแข็งค่าและมีโอกาส outperform SET ได้มากสุด ได้แก่ AAV, BGRIM, TOP, SYNEX
บริษัท เอเชีย เอวิเอชั่น จำกัด (มหาชน) หรือ AAV แนะนำซื้อราคาเป้า 3.70 บาท ได้ประโยชน์จากเงินบาทแข็งค่า โดย AAV มีสัดส่วนค่าใช้จ่ายเป็น USD ราว 60% และมีหนี้เป็น USD ราว 1 พันล้าน USD ซึ่งทุกๆ 1 บาท ที่แข็งค่าจะมี FX gain ราว 1 พันล้านบาท ขณะที่ยังได้ผลบวกจากจำนวนผู้โดยสารระหว่างประเทศที่ฟื้นตัวเร็วขึ้นอย่างต่อเนื่อง ส่งผลให้แนวโน้มผลการดำเนินงานไตรมาส4/65 มีโอกาสพลิกเป็นกำไรได้ครั้งแรกในรอบ 13 ไตรมาส
ทั้งนี้ AAV แนะนำซื้อหลังประกาศผลการดำเนินงานไตรมาส 3/65 ที่จะขาดทุนมากแต่จะเป็นจุดต่ำสุดและไตรมาส 4/65 จะดีขึ้นและมีโอกาสพลิกเป็นกำไรได้โดยประเมินราคาเป้าหมาย 3.70 บาท อิง 2023E PBV ที่ 4.0 เท่า สูงกว่าค่าเฉลี่ยกลุ่มสายการบินในภูมิภาคที่ 3.5 เท่า (+0.5SD)
บริษัท บี.กริม เพาเวอร์ จำกัด (มหาชน) หรือ BGRIM แนะนำซื้อราคาเป้าหมาย 40.00 บาท ได้ประโยชน์จากเงินบาทแข็งค่า โดยมีหนี้เป็นUSD ราว 350 ล้านเหรียญฯ ซึ่งทุกๆ 1 บาทที่แข็งค่าจะมี Fx gain ราว 350 ล้านบาท ส่วนแนวโน้มไตรมาส 4/65 คาดผลประกอบการฟื้นตัวเทียบไตรมาสก่อนหน้าจากการรับรู้ผลบวกปรับค่า Ft ขึ้นเต็มไตรมาส
บริษัท ไทยออยล์ จำกัด (มหาชน) หรือ TOP แนะนำซื้อราคาเป้าหมาย 64.00 บาท ได้ประโยชน์จากเงินบาทแข็งค่าจากการมีหนี้สกุล USD 78% ของมูลหนี้ทั้งหมด โดยเราประเมินว่าเมื่อรวมผลกระทบจากการทำประกันความเสี่ยง (hedging) แล้วทุกๆ 1 บาทที่แข็งค่าบริษัทจะมี Fx gain ประมาณ 400-500 ล้านบาท ส่วนแนวโน้มไตรมาส 4/65 คาดผลประกอบการฟื้นตัวเทียบไตรมาสก่อนหน้าจากตามส่วนต่างราคาผลิตภัณฑ์น้ำมันและราคาน้ำมันดิบ(crack spread) ที่ฟื้นตัวและขาดทุนจากสต๊อกน้ำมันที่ลดลง
บริษัท ซินเน็ค (ประเทศไทย) จำกัด (มหาชน) หรือ SYNEX แนะนำถือราคาเป้าหมาย 17.00 บาท เนื่องจากมีการนำเข้าสินค้าโดยใช้เงิน USD ค่าเงินบาทแข็งค่าจะส่งผลดีด้านต้นทุน ส่วนหุ้นที่จะเสียประโยชน์จากเงินบาทที่แข็งค่าและมีโอกาส underperform SET ได้แก่ SMPC แนะนำถือราคาเป้า14.50 บาท, MEGA แนะนำซื้อเป้า 67.00 บาท, SUN แนะนำถือราคาเป้า 4.50 บาท และ TU แนะซื้อราคาเป้า 24.00 บาท

 